钦定古今图书集成/明伦汇编/氏族典/第190卷 > 萧陶苏斡
## 钦定古今图书集成/明伦汇编/氏族典/第190卷 > 萧陶苏斡

按《辽史萧陶苏斡传》：“陶苏斡，字乙辛隐，突吕不部人。
四世祖因吉，发长五尺，时呼为长发因吉。祖里拔，奥
隗部节度使。陶苏斡谨愿不妄交，补笔砚小底，累迁
祗候郎君，转枢密院侍御。咸雍五年，迁崇德宫使。会
有诉北南院听讼不直者，事下，陶苏斡悉改正之，为
耶律阿思所忌。八年，历漠北滑水马群太保，数年不”
调。乾统中，迁漠南马群太保，以大风伤草，马多死，鞭
之三百，免官。九年，徙天齐殿宿卫。明年，召同知南院
枢密使事。天庆四年，为汉人行宫副部署。后以太子
太傅致仕，卒。